次韻汪以南閒居漫吟十首  其一○
作者：方回
朝代：宋

paragraphs: 億劫日月曜，萬古河江流。
惟有人壽短，况不皆白頭。
石火僅微吐，草露已遽收。
下士惑齊物，祖述逍遥遊。
說夢悔蟻國，悟空驚蜃樓。
實踐我異是，鑽仰師尼丘。
志學至從心，絕筆於春秋。
相魯故匪泰，厄陳初何憂。
比彭十不一，聘轍半九州。
中道嘆不行，嘗欲乘桴浮。
顔子夭窮巷，季路戕凶矛。
是亦各有命，豈伊聖門羞。
人生苟聞道，寒饑勝王侯。
修身以俟死，言行無悔尤。
寄語夜讀子，繼晷崇膏油。